proxectonos/corpus_dominio_legal_administrativo_tmp huggingface dataset:
ORDE do 19 de abril de 2021 pola que se resolve a inscrición da biblioteca do Colexio Médico de Ourense e da biblioteca da Agrupación Folclórica Queixumes dos Pinos no Rexistro de Bibliotecas de Galicia.
Consellería de Cultura, Educación e Universidade — III. Outras disposicións — 03/05/2021

O ámbito de actuación da Consellería de Cultura, Educación e Universidade responde ao vixente marco institucional de distribución de competencias, configurado basicamente no Estatuto de autonomía de Galicia. Este, no artigo 27.19, establece como competencia exclusiva da Xunta de Galicia o fomento da cultura en Galicia e, no artigo 32, que corresponde ao Goberno da nosa Comunidade Autónoma a defensa e promoción dos valores culturais do pobo galego.
De conformidade co Decreto 198/2020, do 20 de novembro, polo que se establece a estrutura orgánica da Consellería de Cultura, Educación e Universidade, esta asume as competencias de promoción e difusión da cultura para potenciar a imaxe das bibliotecas e o fomento do acceso igualitario á cultura para toda a cidadanía a través da lectura.
Á Consellería de Cultura, Educación e Universidade, segundo o establecido na Lei 5/2012, do 15 de xuño, de bibliotecas de Galicia, como órgano de dirección e coordinación do sistema galego de bibliotecas, correspóndelle tramitar e resolver os procedementos de inscrición de bibliotecas de titularidade pública ou privada no Rexistro de Bibliotecas de Galicia, segundo o establecido nesta lei e no seu desenvolvemento regulamentario.
O Colexio Médico de Ourense e a Agrupación Folclórica Queixumes dos Pinos de Ourense solicitaron a inscrición dos seus respectivos centros bibliotecarios no Rexistro de Bibliotecas de Galicia e os servizos técnicos desta consellería comprobaron que cumpren cos requisitos exixidos no Decreto 41/2001, do 1 de febreiro, de refundición da normativa en materia de bibliotecas.
Por proposta do secretario xeral de Cultura, no exercicio das facultades que me confire o artigo 3 do Decreto 198/2020, do 20 de novembro, polo que se establece a estrutura orgánica da Consellería de Cultura, Educación e Universidade,
Aprobar a inscrición no Rexistro de Bibliotecas de Galicia dos seguintes centros bibliotecarios:
– Biblioteca do Colexio Médico de Ourense.
– Biblioteca da Agrupación Folclórica Queixumes dos Pinos.
Santiago de Compostela, 19 de abril de 2021
CORRECCIÓN DE ERROS. Decreto 89/2020, do 22 de maio, polo que se aproba o cambio de titularidade dun treito da estrada provincial EP-5202 Arbo-Embarcadoiro a prol do Concello de Arbo.
Consellería de Infraestruturas e Mobilidade — III. Outras disposicións — 04/05/2021

Advertido un erro no citado decreto, publicado no Diario Oficial de Galicia número 111, do martes 9 de xuño de 2020, cómpre facer a seguinte corrección:
Na páxina 22651, artigo 1, onde di: «– Treito da EP-5202 desde o punto quilométrico 1+165 ata o punto quilométrico 1+743, de 578 metros de lonxitude», debe dicir: «– Treito da EP-5202 desde o punto quilométrico 1+167 ata o punto quilométrico 1+748, de 581 metros de lonxitude».
EXTRACTO da Orde do 19 de abril de 2021 pola que se establecen as bases reguladoras para a concesión, en réxime de concorrencia competitiva, de subvencións para a implantación e pulo da estratexia dixital e modernización do sector comercial e artesanal, e se procede á súa convocatoria para o ano 2021 (código de procedemento CO300C).
Vicepresidencia segunda e Consellería de Economía, Empresa e Innovación — III. Outras disposicións — 04/05/2021

BDNS (identif.): 560455.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index ).
Primeiro.
Persoas e entidades beneficiarias
As persoas físicas ou xurídicas, comunidades de bens ou calquera outro tipo de unidade económica ou patrimonio separado sen personalidade xurídica, legalmente constituídas, que en todo caso cumpran, ademais, os seguintes requisitos:
1. Comerciantes retallistas:
a) Que desenvolvan a súa actividade comercial en Galicia, que o domicilio social radique na Comunidade Autónoma e que cumpran os requisitos establecidos legalmente para exercer a actividade. No caso de comerciantes que realicen a actividade comercial en liña, deberán ter o domicilio social na Comunidade Autónoma de Galicia.
b) Que, tendo a condición de peme conforme os requisitos establecidos pola Comisión Europea na súa Recomendación 2003/361/CE, do 6 de maio de 2003 (DOUE nº 124, do 20 de maio; p. 36), empreguen menos de vinte (20) traballadores e non teñan a consideración de grande establecemento comercial segundo a normativa aplicable.
c) Que estean dados de alta nalgunhas das epígrafes do IAE que se relacionan nos anexos II e III e que esta constitúa a actividade principal da persoa solicitante. No caso de que a actividade principal sexa unha actividade das epígrafes relacionadas no anexo III, deberán estar dados de alta nalgunha actividade comercial relacionada no anexo II.
d) Que desenvolvan a actividade comercial nun establecemento comercial cunha superficie de exposición e venda igual ou inferior a 300 metros cadrados, agás que a actividade comercial se encadre na epígrafe 653.1 do IAE.
2. Obradoiros artesáns:
Que estean inscritos no Rexistro Xeral de Artesanía de Galicia. No caso de novos obradoiros, terán de prazo ata o último día do prazo de presentación de solicitudes para solicitar a inscrición no dito rexistro.
Segundo.
Obxecto
A concesión de subvencións para a implantación e pulo da estratexia dixital e modernización do sector comercial e artesán.
Terceiro.
Bases reguladoras
Publícanse conxuntamente na convocatoria.
Cuarto.
Importe
Destínanse 5.000.000,00 € con cargo á aplicación orzamentaria 06.03.751A.770.1.
Quinto.
Prazo de presentación de solicitudes
Un mes, que se contará a partir do día seguinte ao da publicación desta orde no
Diario Oficial de Galicia
.
Santiago de Compostela, 19 de abril de 2021
RESOLUCIÓN do 8 de abril de 2021, da Dirección Xeral de Relacións Institucionais e Parlamentarias, pola que se publican as subvencións anuais da Comunidade Autónoma de Galicia concedidas ás formacións políticas con representación no Parlamento de Galicia para atender os gastos de funcionamento, no ano 2020.
Vicepresidencia primeira e Consellería de Presidencia, Xustiza e Turismo — III. Outras disposicións — 04/05/2021

A Lei 9/2015, do 7 de agosto, de financiamento das formacións políticas e das fundacións e entidades vinculadas ou dependentes delas, establece no seu artigo 31 que a Comunidade Autónoma de Galicia, con cargo aos orzamentos xerais do exercicio correspondente, outorgará ás formacións políticas con representación no Parlamento de Galicia, e que así o soliciten en cada exercicio, subvencións anuais non condicionadas para atender os gastos de funcionamento en que tales formacións incorran no territorio da Comunidade Autónoma. Estas subvencións recóllense expresamente no artigo 2 da Lei orgánica 8/2007, do 4 de xullo, dentro da relación de recursos económicos das formacións políticas.
O artigo 33 da Lei 9/2015 fixa o criterio de repartición da contía da subvención en proporción ao número de escanos e ao número de votos obtido por cada formación nas últimas eleccións ao Parlamento de Galicia. A Resolución da Dirección Xeral de Relacións Institucionais e Parlamentarias, do 21 de xaneiro de 2020, fixou, de conformidade co establecido na lei, a contía da subvención que corresponde a cada unha destas formacións políticas no exercicio 2020. Posteriormente e dado que o 12 de xullo se celebraron eleccións ao Parlamento de Galicia, ditouse un nova Resolución do 2 de outubro de 2020, da Dirección Xeral de Relacións Institucionais e Parlamentarias, pola que se fixa a contía das subvencións non condicionadas para gastos de funcionamento das formacións políticas con representación no Parlamento de Galicia despois das eleccións ao Parlamento de Galicia o día 12 de xullo de 2020, e de acordo co artigo 35.8 da Lei 9/2015, a cantidade global que se repartirá entre as formacións políticas que obtivesen representación parlamentaria será a resultante de descontar ao importe da partida consignada na Lei de orzamentos xerais da Comunidade Autónoma de Galicia o total aboado en concepto de subvencións para gastos de funcionamiento ata a data das eleccións ás formacións políticas presentes no Parlamento de Galicia na súa anterior composición.
Tendo en conta o anterior, as cantidades aboadas no ano 2020 a cada formación política con representación no Parlamento de Galicia foron as seguintes:
Ata as eleccións do 12 de xullo de 2020.
Despois das eleccións do 12 de xullo.
O que se fai publico de conformidade co previsto no artigo 44 da Lei 9/2015, do 7 de agosto, de financiamento das formacións políticas e das entidades vinculadas ou dependentes delas, coa súa inserción no Diario Oficial de Galicia.
Santiago de Compostela, 8 de abril de 2021
RESOLUCIÓN do 23 de abril de 2021 pola que se publica o plan de estudos do máster universitario en Visión por Computador.
Universidade de Santiago de Compostela — III. Outras disposicións — 10/05/2021

Obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 1.9.2020 (publicado no BOE do 17.9.2020, por Resolución do secretario xeral de Universidades do 3.9.2020).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de máster universitario en Visión por Computador pola Universidade da Coruña, a Universidade de Santiago de Compostela, a Universidade de Vigo e a Universidade de Porto.
Santiago de Compostela, 23 de abril de 2021
Cadro 1. Distribución de créditos ECTS segundo o tipo de materia.
Cadro 2. Plan de estudos do máster.
RESOLUCIÓN do 27 de abril de 2021 pola que se publica a modificación do plan de estudos do máster universitario en Investigación Química e Química Industrial.
Universidade de Santiago de Compostela — III. Outras disposicións — 10/05/2021

Consonte o disposto nos artigos 26 e 28 do Real decreto 1393/2007, do 29 de outubro, polo que se establece o procedemento para a modificación de plans de estudos xa verificados, e unha vez recibido o informe favorable da Axencia para a Calidade do Sistema Universitario de Galicia ás modificacións presentadas a este plan, con data do 8 de xullo de 2020.
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar a modificación do plan de estudos conducente á obtención do título oficial de máster universitario en Investigación Química e Química Industrial pola Universidade da Coruña, a Universidade de Santiago de Compostela e a Universidade de Vigo, que queda configurado segundo consta no anexo a esta resolución.
Santiago de Compostela, 27 de abril de 2021
Cadro 1. Distribución de créditos ECTS segundo o tipo de materia.
Cadro 2. Plan de estudos do máster.
Especialidades:
Orientación investigadora:
– Especialidade en Química do Medio Natural.
– Especialidade en Química Sintética.
– Especialidade en Química Biolóxica.
– Especialidade en Nanomateriais e Novos Materiais.
– Especialidade en Técnicas Analíticas Avanzadas.
Orientación profesionalizante:
– Especialidade en Química Industrial.
Os/as alumnos/as deberán superar obrigatoriamente as materias do módulo común (15 créditos), 21 créditos de materias optativas e un traballo de fin de máster de 24 créditos.
Na orientación investigadora o alumno cursará obrigatoriamente a materia práctica iniciación á Investigación (6 ECTS) máis outros 15 créditos elixidos libremente dos módulos de: Química do Medio Natural; Química Sintética; Química Biolóxica; Nanoquímica e Novos Materiais, e Técnicas Analíticas Avanzadas. Para obter unha especialidade por esta orientación deberán cursar os 15 ECTS dentro do módulo da especialidade elixida; de non ser así obterán a titulación pola orientación investigadora sen especialidade: neste caso o/a alumno/a tamén ten que cursar obrigatoriamente a materia Iniciación á Investigación.
Na orientación profesionalizante o alumno cursará obrigatoriamente a materia Xestión de Proxectos (3 ECTS) máis outros 18 ECTS do Módulo de Química e Economía Industrial.
No caso de o alumno querer cursar máis dunha especialidade non tería que volver realizar o módulo común nin o TFM.
RESOLUCIÓN do 23 de abril de 2021 pola que se publica o plan de estudos do máster universitario en Planificación e Xestión Territorial.
Universidade de Santiago de Compostela — III. Outras disposicións — 10/05/2021

Obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 1.9.2020 (publicado no BOE do 17.9.2020, por Resolución do secretario xeral de Universidades de 3.9.2020).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de máster universitario en Planificación e Xestión Territorial pola Universidade de Santiago de Compostela.
Santiago de Compostela, 23 de abril de 2021
Cadro 1. Distribución de créditos ECTS segundo o tipo de materia.
Cadro 2. Plan de estudos do máster.
Este mestrado consta de tres especialidades:
– Especialidade en Planificación Urbana e Rexional.
– Especialidade en Tecnoloxías da Información e Planificación Ambiental.
– Especialidade en Xestión de Áreas Rurais e de Interese Natural.
Para obter o título por unha especialidade, o alumno debe cursar un mínimo de 15 créditos de materias pertencentes ao módulo da dita especialidade. O resto de créditos optativos pode cursalos con materias do mesmo ou dos outros módulos de especialidade. Finalmente, se así o desexa, de non cumprir o requisito anterior, tamén poderá obter o título sen especialidade.
EXTRACTO da Orde do 26 de abril de 2021 pola que se establecen as bases reguladoras do Programa de axudas para implantar a igualdade laboral, a conciliación e a responsabilidade social empresarial (RSE), e se procede á súa convocatoria para o ano 2021 (códigos de procedemento TR357B, TR357C e TR357D).
Consellería de Emprego e Igualdade — III. Outras disposicións — 10/05/2021

BDNS (Identif.): 562197.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarias
As empresas solicitantes poderán ser pemes ou persoas traballadoras autónomas, que teñan subscritos contratos con persoas traballadoras por conta allea, con domicilio social e centro de traballo en Galicia, calquera que sexa a súa forma xurídica, e que estean validamente constituídas no momento de presentar a solicitude de axudas, e deberán contar cun mínimo de 6 persoas traballadoras.
No caso da liña I (plans de igualdade) terán que contar como mínimo con 15 persoas traballadoras.
Segundo. Obxecto
Establecer as bases reguladoras, para o ano 2021, para a concesión, en réxime de concorrencia competitiva, de axudas e incentivos a pemes, incluídas persoas traballadoras autónomas, para implantar sistemas de xestión de RSE (TR357B), a igualdade laboral (TR357C), así como para adoptar medidas de corresponsabilidade e de conciliación da vida familiar, persoal e laboral (TR357D), no ámbito da Comunidade Autónoma de Galicia.
Terceiro. Bases reguladoras
Orde do 26 de abril de 2021 pola que se establecen as bases reguladoras do Programa de axudas para implantar a igualdade laboral, a conciliación e a responsabilidade social empresarial (RSE), e se procede á súa convocatoria para o ano 2021 (códigos de procedemento TR357B, TR357C e TR357D).
Cuarto. Importe
Para a concesión destas axudas destínanse dous millóns seiscentos trece mil euros (2.613.000 €), de acordo coa seguinte distribución:
Liña I. Elaboración e implantación de plans de igualdade: seiscentos oitenta nove mil cincocentos euros (689.500 €).
Liña II. Conciliación: un millón seiscentos catorce mil euros (1.614.000 €).
Subliña 1. Incentivos para o fomento do teletraballo: douscentos corenta e sete mil cincocentos euros (247.500 €).
Subliña 2. Incentivos para o fomento da flexibilidade horaria: setecentos corenta e sete mil cincocentos euros (747.500 €).
Subliña 3. Investimentos: seiscentos dezanove mil euros (619.000 €).
Liña III. Certificacións RSE: trescentos nove mil cincocentos euros (309.500 €).
Quinto. Prazo de presentación de solicitudes
O prazo para a presentación de solicitudes será dun mes contado desde o día seguinte ao da súa publicación no
Diario Oficial de Galicia
.
Santiago de Compostela, 26 de abril de 2021
EXTRACTO da Resolución do 23 de abril de 2021 pola que se dá publicidade do Acordo do Consello de Dirección que aproba as bases reguladoras de préstamos directos para o financiamento empresarial en Galicia e se procede á súa convocatoria en réxime de concorrencia non competitiva (código de procedemento IG408B).
Instituto Galego de Promoción Económica — III. Outras disposicións — 06/05/2021

BDNS (Identif.): 561756.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index):
Primeiro. Beneficiarias
Poderán ser beneficiarias aquelas empresas que cumpran os seguintes requisitos:
a) Realicen unha iniciativa empresarial nun centro de traballo, obxecto do proxecto de investimento, localizado na Comunidade Autónoma de Galicia.
b) Cumpran as condicións establecidas especificamente para a correspondente modalidade de préstamo, conforme os requisitos que se detallan no anexo I das bases reguladoras.
c) Acheguen para o proxecto de investimento unha contribución financeira mínima do 25 % do proxecto, exenta de calquera tipo de apoio público.
Para as modalidades de préstamo especificamente indicadas no anexo I das bases reguladoras, poderán ser tamén beneficiarias as agrupacións de persoas físicas ou xurídicas, agrupacións de interese económico, as sociedades civís e comunidades de bens que cumpran os requisitos do anterior número 1.
Segundo.
Obxecto
As axudas concédense en réxime de concorrencia non competitiva e teñen por obxecto a posta en marcha das seguintes liñas de préstamos: préstamos para investimentos estratéxicos, préstamos para financiar investimentos en infraestruturas de uso compartido e desenvolvemento de proxectos en Galicia por parte de centros tecnolóxicos e asociacións empresariais e préstamos para financiar a operativa da industria auxiliar naval.
Terceiro.
Bases reguladoras
Resolución do 23 de abril de 2021 pola que se lle dá publicidade ao acordo do Consello de Dirección que aproba as bases reguladoras de préstamos directos para o financiamento empresarial en Galicia e se procede á súa convocatoria en réxime de concorrencia non competitiva (código de procedemento IG408B).
Cuarto.
Importe
Os créditos dispoñibles para concesións nesta convocatoria aboaranse con cargo á partida orzamentaria 06.A1-741A-8310 e por un importe de 10.000.000 € para o ano 2021 e 8.000.000 € para o ano 2022.
Quinto.
Prazo de presentación de solicitudes
O prazo de presentación de solicitudes comezará o día seguinte ao da publicación da resolución de convocatoria no
Diario Oficial de Galicia
e rematará o 30 de decembro de 2021, agás que se produza o suposto de esgotamento do crédito.
Santiago de Compostela, 23 de abril de 2021
EXTRACTO da Orde do 22 de abril de 2021 pola que se establecen as bases reguladoras e se convocan axudas de mobilidade complementarias ás achegadas pola Unión Europea no marco do programa comunitario Erasmus+, destinadas ao alumnado que cursa ensinanzas artísticas superiores en centros públicos de Galicia no curso 2020/21 (código de procedemento ED322A).
Consellería de Cultura, Educación e Universidade — III. Outras disposicións — 06/05/2021

BDNS (Identif.): 561388.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Obxecto
Axudas de mobilidade complementarias ás achegadas pola Unión Europea, no marco do programa comunitario Erasmus+, destinadas aos/ás estudantes de ensinanzas artísticas superiores en centros públicos de Galicia que participan no citado programa de mobilidade na educación superior durante o curso 2020/21.
Segundo.
Requisitos
Cidadáns/ás da Unión Europea ou estranxeiros/as non comunitarios/as con residencia legalizada no Estado español, matriculados/as no curso 2020/21 en centros públicos da Comunidade Autónoma de Galicia que impartan ensinanzas artísticas superiores, que obtivesen unha bolsa Erasmus+ de mobilidade no curso 2020/21 e non gozasen desta axuda en convocatorias anteriores.
Terceiro.
Bases reguladoras
Orde do 22 de abril de 2021 pola que se establecen as bases reguladoras e se convocan axudas de mobilidade complementarias ás achegadas pola Unión Europea no marco do programa comunitario Erasmus+, destinadas ao alumnado que cursa ensinanzas artísticas superiores en centros públicos de Galicia no curso 2020/21 (código de procedemento ED322A).
Cuarto.
Contía das axudas
195 €/mes, 165 €/mes ou 125 €/mes, dependendo do país de destino e, de ser o caso, adicionalmente, 500 € para os expedientes académicos que posúan unha maior nota media, cun orzamento máximo total de 40.000 €.
Quinto.
Prazo de presentación de solicitudes
Un mes desde o día seguinte ao da publicación da convocatoria no
Diario Oficial de Galicia
.
Santiago de Compostela, 22 de abril de 2021
EXTRACTO da Resolución do 23 de abril de 2021 pola que se aproban as bases, en réxime de concorrencia non competitiva, das subvencións ás actividades de distribución para industrias culturais e se convocan para o ano 2021 (código de procedemento CT402C).
Axencia Galega das Industrias Culturais — III. Outras disposicións — 05/05/2021

BDNS (Identif.): 561110.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
Persoas físicas e/ou xurídicas dedicadas profesionalmente á actividade de produción e distribución de espectáculos de artes escénicas con sede social ou establecemento permanente na Comunidade Autónoma de Galicia (modalidades A1, A2, A3 e A4).
Persoas físicas e/ou xurídicas dedicadas profesionalmente á actividade de produción e distribución de espectáculos musicais con sede social ou establecemento permanente na Comunidade Autónoma de Galicia (B1, B2 e B3).
Segundo. Finalidade
Fixar as bases que regularán o réxime de subvencións establecidas pola Agadic para promover a distribución exterior e interior de bens e servizos culturais producidos por empresas e/ou compañías ou grupos profesionais con sede na Comunidade Autónoma de Galicia, coa excepción das asociacións e entidades sen fins de lucro, e se convocan para o ano 2021.
Terceiro. Bases reguladoras
Resolución do 23 de abril de 2021 pola que se aproban as bases, en réxime de concorrencia non competitiva, das subvencións ás actividades de distribución para industrias culturais e se convocan para o ano 2021 (código de procedemento CT402C).
Cuarto. Importe
O importe máximo para o financiamento das axudas incluídas nesta convocatoria é de 460.000 euros, dos cales 230.000 euros son para artes escénicas (modalidades A1, A2, A3 e A4) e 230.000 euros para música (modalidades B1, B2 e B3) da partida orzamentaria 2021.10. A1.432. B. 470.0, para o ano 2021, código de proxecto 2015-0003.
Quinto. Prazo de presentación de solicitudes
O prazo para a presentación das solicitudes será dun (1) mes desde o día seguinte ao da publicación da correspondente convocatoria no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo é inhábil, entenderase prorrogado ao primeiro día hábil seguinte e, se no mes de vencemento non hai día equivalente ao inicial do cómputo, entenderase que o prazo expira o último día do mes.
Santiago de Compostela, 23 de abril de 2021
RESOLUCIÓN do 23 de abril de 2021 pola que se publica o plan de estudos do máster universitario en Arqueoloxía e Ciencias da Antigüidade.
Universidade de Santiago de Compostela — III. Outras disposicións — 07/05/2021

Unha vez obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título mediante o Acordo do Consello de Ministros do 1 de setembro de 2020 (publicado no BOE do 17 de setembro mediante a Resolución do secretario xeral de Universidades do 3 de setembro de 2020).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de máster universitario en Arqueoloxía e Ciencias da Antigüidade pola Universidade da Coruña, a Universidade de Santiago de Compostela e a Universidade de Vigo.
Santiago de Compostela, 23 de abril de 2021
Cadro 1. Distribución de créditos ECTS segundo o tipo de materia.
Cadro 2. Plan de estudos do máster.
Este máster prevé dúas especialidades:
– Especialidade en Arqueoloxía.
– Especialidade en Historia do Mundo Clásico.
Para obter o título nunha especialidade, o alumno deberá cursar un mínimo de 18 créditos optativos do correspondente módulo da especialidade elixida. Se non cumpre este requisito, poderase titular no máster en Arqueoloxía e Ciencias da Antigüidade sen especialidade.
RESOLUCIÓN do 27 de abril de 2021 pola que se dá publicidade da encomenda de xestión á Fundación Semana Verde de Galicia, ordenada pola Resolución do conselleiro de Sanidade do 22 de abril de 2021, pola que se encarga a esta fundación a posta á disposición dos espazos precisos e os traballos de apoio para a organización das probas selectivas correspondentes á categoría de persoal de servizos xerais.
Servizo Galego de Saúde — III. Outras disposicións — 07/05/2021

En cumprimento dos artigos 9.3 e 8.4 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, procederase a dar publicidade á encomenda de xestión á Fundación Semana Verde de Galicia, ordenada pola Resolución do conselleiro de Sanidade, do 22 de abril de 2021, coas seguintes características:
1. A actividade obxecto da encomenda é realizar os traballos de apoio para a realización das probas selectivas correspondentes do Servizo Galego de Saúde na categoría de persoal de servizos xerais, polo sistema de acceso de discapacidade intelectual, programadas para o día 24 de abril, en xornada de mañá, de conformidade cos requirimentos técnicos que se detallan na correspondente resolución, relativos ás obrigas da entidade encomendante, as directrices de execución e o cronograma das actividades que se van desenvolver.
A categoría convocada é a de persoal de servizos xerais, polo sistema de acceso de discapacidade intelectual.
2. A Fundación Semana Verde de Galicia é unha fundación do sector público autonómico de acordo co artigo 113 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, na medida que o seu patrimonio fundacional, con carácter de permanencia, está formado en máis dun 50 % por bens e dereitos achegados ou cedidos pola Xunta de Galicia. De acordo co artigo 47 da citada Lei 16/2010, ten a consideración de medio propio e servizo técnico da Xunta de Galicia.
Santiago de Compostela, 27 de abril de 2021
RESOLUCIÓN do 23 de abril de 2021, da Dirección Xeral de Emerxencias e Interior, pola que se fan públicas as axudas concedidas ao abeiro da Orde do 16 de decembro de 2020 pola que se establecen as bases reguladoras para a concesión, en réxime de concorrencia competitiva, de subvencións ás agrupacións de persoal voluntario de protección civil de concellos de menos de 50.000 habitantes, mancomunidades ou agrupacións de concellos (Diario Oficial de Galicia número 11, do 19 de xaneiro de 2021).
Vicepresidencia primeira e Consellería de Presidencia, Xustiza e Turismo — III. Outras disposicións — 07/05/2021

Mediante a Orde do 16 de decembro de 2020 (DOG núm. 11, do 19 de xaneiro de 2021), da Vicepresidencia Primeira e Consellería de Presidencia, Xustiza e Turismo, establecéronse as bases reguladoras para a concesión, en réxime de concorrencia competitiva, de subvencións ás agrupacións de persoal voluntario de protección civil de concellos de menos de 50.000 habitantes, mancomunidades ou agrupacións de concellos.
Vista a proposta de resolución da Comisión de Valoración, en aplicación do artigo 12.1 da referida orde,
Primeiro. Aprobar a concesión das subvencións ás agrupacións de persoal voluntario de protección civil que se detallan no anexo, con cargo á aplicación 05.25.212A.481.0 e código de proxecto 2015 00106 dos orzamentos xerais da Comunidade Autónoma de Galicia, de acordo coa Lei 3/2021, do 28 de xaneiro, de orzamentos xerais da Comunidade Autónoma de Galicia para o ano 2021 (DOG núm. 19, do 29 de xaneiro).
Segundo. Notificarlles o contido desta resolución ás agrupacións de persoal voluntario de protección civil beneficiarias, especificando as condicións particulares que deberán cumprir.
Santiago de Compostela, 23 de abril de 2021
RESOLUCIÓN do 23 de abril de 2021 pola que se publica o plan de estudos do máster universitario en Nanociencia e Nanotecnoloxía.
Universidade de Santiago de Compostela — III. Outras disposicións — 07/05/2021

Obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título polo Acordo do Consello de Ministros do 1 de setembro de 2020 (publicado no BOE do 17 de setembro pola Resolución do secretario xeral de universidades do 3 de setembro de 2020).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de máster universitario en Nanociencia e Nanotecnoloxía pola Universidade de Santiago de Compostela e a Universidade de Vigo.
Santiago de Compostela, 23 de abril de 2021
Código RUCT: 4317355.
Rama de coñecemento: ciencias da saúde.
Universidades participantes: Universidade de Santiago de Compostela e Universidade de Vigo.
Modalidade de impartición: presencial.
Cadro 1. Distribución de créditos ECTS segundo o tipo de materia.
Cadro 2. Plan de estudos do máster.
O máster en Nanociencia e Nanotecnoloxía non prevé especialidades, pero si ofrece dous itinerarios que poden axudar a configurar as preferencias do alumnado:
a) Itinerario orientado á formación en Tecnoloxía de Nanomateriais, que cobre: simulación computacional, nanoelectrónica, nanomagnetismo, nanofotónica, nanomecánica e nanocatálise.
b) Itinerario orientado á formación en Bio-Nanotecnoloxía, que abranxe: modelización computacional de biomateriais, nanoterapia, prevención, diagnóstico, nanoteranose (nanoteragnóstico), nanofabricación e rexeneración tisular, nanotoxicoloxía e ecotoxicoloxía.
Para obter a titulación por un itinerario o alumno deberá cursar os 18 créditos optativos do módulo correspondente. Tamén pode obter o título sen itinerario se prefire elixir materias dos dous módulos en función dos seus intereses.
RESOLUCIÓN do 17 de marzo de 2021 pola que se acorda publicar o orzamento para o exercicio do ano 2021.
Universidade da Coruña — III. Outras disposicións — 30/03/2021

O Consello Social da Universidade da Coruña, na reunión que tivo lugar o día 16 de marzo de 2021, e de conformidade con disposto no artigo 20.1 da Lei orgánica 6/2001, do 21 de decembro (modificada por la Lei orgánica 4/2007, do 12 de abril), e o artigo 4.c) de la Lei 1/2003, do 9 de maio, de consellos sociais do Sistema universitario de Galicia, acordou a aprobación do orzamento desta universidade para o exercicio do ano 2021.
Esta reitoría consonte o disposto no artigo 81.2 de la Lei orgánica 6/2001, do 21 de decembro, de universidades (modificada por la Lei orgánica 4/2007, do 12 de abril), resolve publicar o devandito orzamento que acada a contía inicial no estado de ingresos e gastos de 136.988.907,10 euros segundo o detalle anexo.
A Coruña, 17 de marzo de 2021
ORDE do 22 de marzo de 2021 pola que se nomea vogal do Xurado de Expropiación de Galicia.
Consellería de Infraestruturas e Mobilidade — II. Autoridades e persoal — 30/03/2021

A Lei 2/2016, do 10 de febreiro, do solo de Galicia, dispón no seu artigo 11.1, que o Xurado de Expropiación de Galicia é un órgano colexiado permanente da Comunidade Autónoma de Galicia especializado nos procedementos para a fixación do prezo xusto na expropiación forzosa, cando a Administración expropiante sexa a Comunidade Autónoma ou as entidades locais do seu ámbito territorial. O dito precepto establece, entre outros aspectos, as funcións deste xurado, que foron desenvolvidas mediante o Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia, e polo Regulamento de organización e réxime de funcionamento do Xurado de Expropiación de Galicia, aprobado polo Decreto 172/2018, do 20 de decembro.
O artigo 7.1.c) do Decreto 172/2018, do 20 de decembro, establece, respecto da composición do Xurado, que entre os vogais figura unha persoa funcionaria pertencente ao corpo ou escala do grupo A, subgrupo A1, da Xunta de Galicia, con competencia en materia de valoracións, nomeada por orde da consellería de adscrición, por proposta da consellería competente en materia de facenda.
Este mesmo artigo establece que as persoas titulares das vogalías previstas nas alíneas c), d), e) e f) serán substituídas nos casos de vacante, ausencia ou enfermidade polos suplentes designados no momento do seu nomeamento.
Pola súa banda, o artigo 11 do referido decreto establece que as persoas titulares das vogalías previstas nas alíneas c), d), e) e f) do artigo 7.1 poderán ser substituídas por proposta das administracións, entidades, organizacións e asociacións que as propuxesen, e as persoas así nomeadas permanecerán no seu cargo, como máximo, polo tempo que lle falte á substituída para o cumprimento do mandato.
En virtude da Orde do 9 de xullo de 2018 (DOG núm. 153, do 10 de agosto), pola que se nomean vogais do Xurado de Expropiación de Galicia, realizouse o nomeamento dos vogais, titular e suplente, en representación da Consellería de Facenda da Xunta de Galicia.
A Consellería de Facenda e Administración Pública achegou a proposta de nomeamento dun novo vogal suplente representante desa consellería.
Por todo iso,
Artigo único
Nomear a persoa que se relaciona no anexo como vogal suplente do Xurado de Expropiación de Galicia, polo tempo que resta de mandato do vogal a que substitúe.
Santiago de Compostela, 22 de marzo de 2021
RESOLUCIÓN do 16 de marzo de 2021 pola que se publican as subvencións concedidas ao abeiro da Orde do 23 de decembro de 2019 pola que se establecen as bases reguladoras para conceder axudas para a formación no ámbito do transporte por estrada en Galicia para o ano 2020.
Consellería de Infraestruturas e Mobilidade — III. Outras disposicións — 30/03/2021

No Diario Oficial de Galicia nº 17, do 27 de xaneiro de 2020, publicouse a Orde da Consellería de Infraestruturas e Mobilidade do 23 de decembro de 2019 pola que se establecen as bases reguladoras para conceder axudas para a formación no ámbito do transporte por estrada en Galicia, e se procede á súa convocatoria para o ano 2020.
Unha vez rematada a tramitación de todas as solicitudes que se presentaron, e en cumprimento do artigo 15 da Lei 9/2007, do 13 de xuño, de subvencións de Galicia, debe dárselles publicidade ás subvencións concedidas.
De acordo con todo o indicado,
Publicar como anexo as subvencións concedidas no ano 2020 para a formación no ámbito do transporte por estrada en Galicia.
Santiago de Compostela, 16 de marzo de 2021
Subvencións concedidas ás asociacións profesionais de transportistas ou de empresarios de actividades auxiliares ou complementarias do transporte, ou ás federacións destas para a formación en relación co transporte por estrada en Galicia para o 2020 (aplicación orzamentaria: 08.02.512A.481.1).
Os importes totais foron outorgados para o financiamento dos plans formativos presentados polos beneficiarios.
EXTRACTO da Orde do 16 de marzo de 2021 pola que se aproban as bases que rexen os premios Talento Mozo Galicia e se procede á súa convocatoria para o ano 2021 (código de procedemento BS327A).
Consellería de Política Social — III. Outras disposicións — 30/03/2021

BDNS (identif.): 554984.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
Poderán ser beneficiarias as persoas mozas que teñan entre 18 e 35 anos e estean domiciliadas na Comunidade Autónoma de Galicia na data en que finalice o prazo de presentación de solicitudes, e que conten cunha traxectoria relevante na modalidade do premio a que concorran. Para estes efectos, os méritos que motivan a candidatura deben estar referidos a circunstancias acreditadas con carácter previo á data de publicación da convocatoria.
Segundo. Obxecto
Regular o procedemento de concesión dos premios ao talento mozo na Comunidade Autónoma de Galicia para o recoñecemento de traxectorias excelentes e proxectos impulsados e postos en marcha por mozos e mozas galegos, e proceder á súa convocatoria para o ano 2021.
Cos premios Talento Mozo Galicia tratarase de recoñecer e visibilizar o talento e as capacidades da xuventude galega, nas modalidades de ciencia, rural, deporte, empresa e cultura e creación.
Terceiro. Bases reguladoras e convocatoria
Orde do 16 de marzo de 2021 pola que se aproban as bases que rexen os premios Talento Mozo Galicia e se procede á súa convocatoria para o ano 2021 (código de procedemento BS327A).
Cuarto. Contía
A contía global da convocatoria é de 25.000 euros con cargo á aplicación orzamentaria 13.06.313A.480.1, consignada na Lei 3/2021, do 28 de xaneiro, de orzamentos xerais da Comunidade Autónoma de Galicia para o ano 2021.
Outorgarase un premio en cada unha das modalidades establecidas na orde de convocatoria, cuxa dotación económica será de 5.000 euros por modalidade.
Quinto. Prazo de presentación de solicitudes
Un mes, que se contará a partir do día seguinte ao da publicación da orde de convocatoria no Diario Oficial de Galicia.
Sexto. Outros datos
A concesión da axuda tramitarase en réxime de concorrencia competitiva. Para a valoración dos expedientes constituirase un xurado cuxos membros serán designados entre persoas destacadas no ámbito institucional e/ou social pola súa relevancia profesional e persoal en cada unha das modalidades dos premios.
O premio é compatible con outros outorgados coa mesma finalidade por todo tipo de organismos públicos ou privados.
Santiago de Compostela, 16 de marzo de 2021
RESOLUCIÓN do 21 de xullo de 2021 pola que se dá publicidade do encargo ao medio propio empresa Tecnologías y Servicios Agrarios, S.A., S.M.E., M.P. (Tragsatec) do servizo técnico cualificado para o asesoramento técnico en materia de infraestrutura de datos espaciais, mantemento da aplicación Siotuga e apoio no mantemento de visores cartográficos.
Consellería de Medio Ambiente, Territorio e Vivenda — III. Outras disposicións — 02/08/2021

– Resolución do 14 de xullo de 2021, da Consellería de Medio Ambiente, Territorio e Vivenda, pola que se encarga ao medio propio empresa Tecnologías y Servicios Agrarios, S.A., S.M.E., M.P. (Tragsatec) do servizo técnico cualificado para o asesoramento técnico en materia de infraestrutura de datos espaciais, mantemento da aplicación Siotuga e apoio no mantemento de visores cartográficos.
– Actividade: os traballos que se desenvolverán consisten en (i) apoio na análise, validación e tratamento da documentación e información xeográfica relativa á tramitación de expedientes de planeamento urbanístico e de ordenación do territorio; (ii) mantemento do portal do Sistema de información de ordenación do territorio (Siotuga) e apoio no mantemento dos visores cartográficos xestionados pola Dirección Xeral de Ordenación do Territorio e Urbanismo; (iii) o asesoramento xeral en tecnoloxías de información xeográfica e ciencia de datos espacial.
– Natureza e alcance do encargo: este encargo ten natureza intersubxectiva, ao ter a empresa Tecnologías y Servicios Agrarios, S.A., S.M.E., M.P. (Tragsatec) a consideración de medio propio instrumental da Administración, segundo o establecido na disposición adicional vixésimo cuarta da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, e de conformidade co disposto nos artigos 45 e 47 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia (Lofaxga).
– Financiamento: o orzamento ascende á cantidade de vinte e oito mil seiscentos setenta e dous euros con vinte e tres céntimos (28.672,23 €), que se financiará con cargo á aplicación orzamentaria 08.04.521A.640 1 dos orzamentos xerais da Comunidade Autónoma para o ano 2021, na cal existe crédito adecuado e suficiente.
– Prazo de vixencia: os traballos encargados comezarán o día seguinte ao da sinatura da orde de execución dos traballos, sendo o prazo máximo de finalización o 31 de decembro de 2021. O encargo extinguirase ao finalizar a súa vixencia e poderá prorrogarse como máximo por igual período ao de execución en caso de persistencia da súa necesidade. O encargo tamén se extinguirá, de ser o caso, polo cumprimento do seu obxecto á satisfacción da Administración.
Santiago de Compostela, 21 de xullo de 2021
RESOLUCIÓN do 28 de abril de 2021 pola que se publica o plan de estudos de graduado ou graduada en Empresa e Tecnoloxía.
Universidade de Santiago de Compostela — III. Outras disposicións — 11/05/2021

Obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título polo Acordo do Consello de Ministros do 1 de setembro de 2020 (publicado no BOE do 17 de setembro pola Resolución do secretario xeral de universidades do 3 de setembro).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de Graduado/a en Empresa e Tecnoloxía pola Universidade de Santiago de Compostela.
Santiago de Compostela, 28 de abril de 2021
Código RUCT: 2504171.
Rama de coñecemento: ciencias sociais e xurídicas.
Modalidade de impartición: presencial e semipresencial.
5.1. Estrutura das ensinanzas.
5.1.1. Distribución do plan de estudos en créditos ECTS.
5.1.2. Créditos de formación básica. Distribución en materias.
5.1.3. Plan de estudos resumido (por módulos).
5.1.4. Plan de estudos resumido (por curso académico).
Primeiro curso.
Segundo curso.
Terceiro curso.
Cuarto curso.
RESOLUCIÓN do 28 de abril de 2021 pola que se publica o plan de estudos de graduado ou graduada en Bioquímica.
Universidade de Santiago de Compostela — III. Outras disposicións — 11/05/2021

Obtida a verificación do plan de estudos polo Consello de Universidades, logo do informe favorable da Axencia para a Calidade do Sistema Universitario de Galicia, así como a autorización da Comunidade Autónoma de Galicia, e establecido o carácter oficial do título por Acordo do Consello de Ministros do 1 de setembro de 2020 (publicado no BOE do 17 de setembro de 2020 por resolución do secretario xeral de Universidades do 3 de setembro).
Esta reitoría, de conformidade co disposto no artigo 35 da Lei orgánica 6/2001, de universidades, na redacción dada pola Lei orgánica 4/2007, resolve publicar o plan de estudos conducente á obtención do título oficial de graduado ou graduada en Bioquímica pola Universidade de Santiago de Compostela.
Santiago de Compostela, 28 de abril de 2021
Código RUCT: 2504170.
Rama de coñecemento: ciencias.
Modalidade de impartición: presencial.
5.1. Estrutura das ensinanzas.
5.1.1. Distribución do plan de estudos en créditos ECTS.
5.1.2. Créditos de formación básica. Distribución en materias
5.1.3. Plan de estudos resumido (por módulos).
5.1.4. Plan de estudos resumido (por curso académico).
Este título recolle dúas mencións:
– Mención en Bioquímica agroalimentaria.
– Mención en Bioquímica aplicada.
Para obter calquera das mencións sinaladas o estudante deberá cursar 12 ECTS das materias optativas correspondentes a cada mención. No entanto, os estudantes tamén poderán optar por completaren o plan de estudos (240 ECTS) sen obter ningunha das mencións indicadas, cursando os créditos optativos (12 ECTS) de entre as materias ofertadas no plan de estudos.
EXTRACTO da Resolución do 4 de maio de 2021 pola que se amplía o crédito dispoñible para o exercicio 2021 das bases reguladoras das axudas para a instalación, reforma e adaptación das terrazas dos establecementos de hostalaría e restauración e a adquisición de elementos de envasado e empaquetado para o servizo de consumo no domicilio, susceptibles de seren financiadas no marco do eixe REACT-UE do programa operativo Feder Galicia 2014-2020, como parte da resposta da UE á pandemia da COVID-19 (código de procedemento IG524E).
Instituto Galego de Promoción Económica — III. Outras disposicións — 11/05/2021

BDNS (Identif.): 536335.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index):
Primeiro. Ampliación do crédito orzamentario
Amplíase en 4.000.000 € o crédito dispoñible para concesións nesta convocatoria quedando fixado do seguinte xeito:
Partida orzamentaria 06.A1-741A-7700: 10.200.000 € con cargo ao ano 2021.
Partida orzamentaria 06.A1-741A-4702: 800.000 € con cargo ao ano 2021.
Santiago de Compostela, 4 de maio de 2021